
Φίλες και φίλοι 

Ο Δήμος Αγίου Βασιλείου υποδέχεται σήμερα τη Φλόγα της Ελπίδας των  SPECIAL OLYMPICS 2011 
Η στάση της φλόγας σήμερα εδώ στο Σπήλι  αποτελεί ιδιαίτερη τιμή και χαρά για όλους τους Αγιοβασιλειώτες. 

Η φλόγα ξεκίνησε τη διαδρομή της από τον ιερό χώρο της Πνύκας με σκοπό να  φωτίσει τους Special Olympics της Αθήνας, εκεί όπου γεννήθηκαν οι αληθινές αξίες του αγωνιστικού πνεύματος.
Η Φλόγα αποτελεί αιώνιο σύμβολο ειρήνης και ευγενούς άμιλλας των λαών. 
Η Φλόγα στην αρχαιότητα σταματούσε τους πολέμους και σηματοδοτούσε την Ολυμπιακή εκεχειρία.
Η Φλόγα σήμερα ενώνει όλο τον κόσμο σε μια περίοδο που το αίτημα για παγκόσμια ειρήνη είναι περισσότερο επίκαιρο από ποτέ. 
Οι SPECIAL OLYMPICS 2011 είναι ένα κορυφαίο αθλητικό γεγονός, που συμβολίζει την αλληλεγγύη και την αγάπη προς τον συνάνθρωπό μας αλλά και μια θαυμάσια ευκαιρία, να αναδειχθεί το Ολυμπιακό Πνεύμα, το «ευ αγωνίζεσθαι» και οι πανανθρώπινες αξίες της ειρηνικής συνύπαρξης, της φιλίας και της συνεργασίας των λαών όλου του κόσμου. 
Από εδώ, λοιπόν, από τον όμορφο και φιλόξενο τόπο μας, στέλνουμε την αγάπη μας σε όλους τους αθλητές που θα συμμετάσχουν στη διοργάνωση.

Σε αυτούς τους αθλητές που εκφράζουν το αθλητικό ιδεώδες της άμιλλας, της αγωνιστικότητας και της άρσης των διακρίσεων σε βάρος μιας μερίδας του πληθυσμού με νοητική στέρηση. 

Σε αυτούς τους αθλητές που με το ταλέντο τους θα μας θυμίσουν τι σημαίνει αθλητισμός σε μία διοργάνωση όπου όλοι οι συμμετέχοντες είναι Νικητές.

Νικητές στον αγώνα τους για το σεβασμό μας στη διαφορετικότητά τους.

Νικητές στον αγώνα τους για την αυτοεκτίμησή τους.

Νικητές στον αγώνα τους για την υπεράσπιση των ξεχωριστών τους ικανοτήτων.

Νικητές στον αγώνα της θέλησης.

Θέλω όμως να δώσω και τα συγχαρητήρια μου στους λαμπαδηδρόμους και σε όλους τους εθελοντές.

Οι λαμπαδηδρόμοι, αστυνομικοί απ’ όλο τον κόσμο, μεταφέρουν την ολυμπιακή φλόγα με σκοπό την ευαισθητοποίηση του κοινού. 
Ενώ η ομάδα των 25.000 εθελοντών προσφέρει τις υπηρεσίες της σε διάφορους τομείς πριν, κατά τη διάρκεια και μετά τις προπονήσεις και τις αγωνιστικές δραστηριότητες, δίνοντας έτσι την ευκαιρία σε άτομα με διανοητική αναπηρία να ζήσουν τον ενθουσιασμό, τη χαρά και την καταξίωση που συνδέεται με τον αθλητισμό. 

Μια αξέχαστη και ωφέλιμη εμπειρία ζωής και για τους ίδιους τους εθελοντές, που στοχεύει στην κατανόηση και αποδοχή των ατόμων με διανοητική αναπηρία.

Μέσα από τις θέσεις που θα αναλάβουν, θα συμβάλουν στην παροχή υψηλής ποιότητας υπηρεσιών στους αθλητές και σε όλους τους συμμετέχοντες της διοργάνωσης. 

Ο Δήμος Αγίου Βασιλείου δηλώνει εθελοντής προσφοράς υπηρεσιών στις διοικητικές και οργανωτικές ανάγκες της προετοιμασίας
Με υπερηφάνεια συμμετέχουμε σε ένα γεγονός που συμβολίζει την αλληλεγγύη και την αγάπη προς τον συνάνθρωπό μας

Ανοίγουμε την πόρτα του Δήμου μας για να τους υποδεχθούμε από όλον τον κόσμο, ο θρίαμβος της θέλησης και η δύναμη της προσπάθειας, βασικές αρχές των Αγώνων, ευελπιστούμε ότι θα μεταδοθούν ως μήνυμα ελπίδας και αισιοδοξίας στις καρδιές όλων μας. 

Η αγάπη με την οποία αγκαλιάζουν τη διοργάνωση οι τοπικές κοινωνίες, θα είναι ο βασικός λόγος που οι Αγώνες Special Olympics Αθήνα 2011, θα είναι οι καλύτεροι που έχουν γίνει μέχρι σήμερα.

Ας κρατήσουμε λοιπόν όλοι μας τη «λάμψη» και τη «ζέστη» της Φλόγας στην καρδιά μας.

